《寄题项圣予卢溪书院》
宋代·曾丰

中兴天子旌义门，荣光犹足昌弟昆。
冢庭衮衮义子孙，下相郎君开义塾。
美意非徒淑姻族，乡里烝烝义风俗。
乃翁固喜儿读书，更喜它人与儿俱。
儿今不替翁之初，人人忠孝书绪余。
初唐元勋几卿相，游逮岂无他绛帐。
姓名半出多显扬，河汾便是卢溪样。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。